สรุปภาวะตลาดต่างประเทศ ประจำวันที่ 28 มิ.ย. 2564
สรุปภาวะตลาดต่างประเทศ ประจำวันที่ 28 มิ.ย. 2564
29 มิ.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (28 มิ.ย.) เนื่องจากนักลงทุนเทขายหุ้นกลุ่มพลังงานและกลุ่มการเงินซึ่งเป็นหุ้นวัฏจักร (Cyclical Stocks) ท่ามกลางความวิตกกังวลเกี่ยวกับผลกระทบจากการแพร่ระบาดของโรคโควิด-19 อย่างไรก็ดี ดัชนี Nasdaq และ S&amp;P500 ปิดทำนิวไฮ โดยได้ปัจจัยหนุนจากแรงซื้อหุ้นกลุ่มเทคโนโลยี
ดัชนีเฉลี่ยอุตสาหกรรมดาวโจนส์ปิดที่ 34,283.27 จุด ลดลง 150.57 จุด หรือ -0.44% ดัชนี S&amp;P500 ปิดที่ 4,290.61 จุด เพิ่มขึ้น 9.91 จุด หรือ +0.23% ดัชนี Nasdaq ปิดที่ 14,500.51 จุด เพิ่มขึ้น 140.12 จุด หรือ + 0.98%
 
ตลาดหุ้นยุโรปปิดลดลงเมื่อคืนนี้ (28 มิ.ย.) โดยหุ้นกลุ่มเดินทางนำตลาดร่วงลงจากความวิตกเกี่ยวกับการสั่งแบนนักท่องเที่ยวอังกฤษ ขณะที่ยอดติดเชื้อโควิด-19 ที่เพิ่มขึ้นในเอเชียส่งผลกระทบต่อราคาน้ำมันดิบ และฉุดหุ้นกลุ่มพลังงานร่วงลงมากกว่า 2%
ดัชนี Stoxx Europe 600 ปิดตลาดที่ระดับ 454.94 จุด ลดลง 2.69 จุด หรือ -0.59%
ดัชนี CAC-40 ตลาดหุ้นฝรั่งเศสปิดที่ 6,558.02 จุด ลดลง 64.85 จุด หรือ -0.98%, ดัชนี DAX ตลาดหุ้นเยอรมนีปิดที่ 15,554.18 จุด ลดลง 53.79 จุด หรือ -0.34% และดัชนี FTSE 100 ตลาดหุ้นลอนดอนปิดที่ 7,072.97 จุด ลดลง 63.10 จุด หรือ -0.88%
 
ตลาดหุ้นลอนดอนปิดลดลงเมื่อคืนนี้ (28 มิ.ย.) โดยถูกกดดันจากหุ้นกลุ่มพลังงานและกลุ่มการเงินที่ร่วงลง รวมถึงหุ้นเบอเบอร์รีที่ดิ่งลงจากข่าวซีอีโอของบริษัทตัดสินใจลาออกจากตำแหน่ง
ดัชนี FTSE 100 ปิดที่ 7,072.97 จุด ลดลง 63.10 จุด หรือ -0.88%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงแตะระดับต่ำสุดในรอบกว่า 1 สัปดาห์เมื่อคืนนี้ (28 มิ.ย.) เนื่องจากนักลงทุนวิตกกังวลว่าการแพร่ระบาดอย่างหนักของโรคโควิด-19 ทั้งในยุโรปและเอเชียนั้น จะส่งผลกระทบต่อกิจกรรมทางเศรษฐกิจและความต้องการใช้น้ำมัน ขณะเดียวกันนักลงทุนจับตาการประชุมของกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส ในสัปดาห์นี้
สัญญาน้ำมันดิบ WTI ส่งมอบเดือนส.ค. ลดลง 1.14 ดอลลาร์ หรือ 1.5% ปิดที่ 72.91 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 18 มิ.ย. 2564
สัญญาน้ำมันดิบเบรนท์ (BRENT) ส่งมอบเดือนส.ค. ลดลง 1.50 ดอลลาร์ หรือ 2% ปิดที่ 74.68 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (28 มิ.ย.) ขณะที่นักลงทุนจับตาการเปิดเผยตัวเลขจ้างงานนอกภาคเกษตรประจำเดือนมิ.ย.ของสหรัฐในวันศุกร์นี้ เพื่อหาสัญญาณเกี่ยวกับแนวโน้มนโยบายการเงินและทิศทางอัตราดอกเบี้ยของธนาคารกลางสหรัฐ (เฟด)
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 2.9 ดอลลาร์ หรือ 0.16% ปิดที่ 1,780.7 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 13.6 เซนต์ หรือ 0.52% ปิดที่ 26.223 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 6.2 ดอลลาร์ หรือ 0.56% ปิดที่ 1,099.5 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 62.20 ดอลลาร์ หรือ 2.4% ปิดที่ 2,699.40 ดอลลาร์/ออนซ์
 
เงินปอนด์แข็งค่าเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 มิ.ย.) หลังจากนายซาจิด จาวิด รัฐมนตรีสาธารณสุขคนใหม่ของอังกฤษประกาศว่า เขาต้องการให้อังกฤษยกเลิกมาตรการคุมเข้มการแพร่ระบาดของไวรัสโควิด-19 ทั้งหมดตามกำหนดเดิมในวันที่ 19 ก.ค.นี้ ส่วนสกุลเงินดอลลาร์แข็งค่าเล็กน้อยเมื่อเทียบกับสกุลเงินหลักๆ ก่อนที่ทางการสหรัฐจะเปิดเผยข้อมูลเศรษฐกิจที่สำคัญในสัปดาห์นี้ ซึ่งรวมถึงตัวเลขจ้างงานนอกภาคเกษตร
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.04% แตะที่ 91.8864 เมื่อคืนนี้
เงินปอนด์แข็งค่าขึ้นเมื่อเทียบกับดอลลาร์สหรัฐ ที่ระดับ 1.3877 ดอลลาร์ จากระดับ 1.3875 ดอลลาร์ ขณะที่ยูโรอ่อนค่าลงแตะที่ระดับ 1.1923 ดอลลาร์ จากระดับ 1.1931 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.7565 ดอลลาร์สหรัฐ จากระดับ 0.7584 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 110.53 เยน จากระดับ 110.82 เยน แต่แข็งค่าเมื่อเทียบกับฟรังก์สวิส ที่ระดับ 0.9197 ฟรังก์ จากระดับ 0.9176 ฟรังก์ และแข็งค่าเมื่อเทียบกับดอลลาร์แคนาดา ที่ระดับ 1.2342 ดอลลาร์แคนาดา จากระดับ 1.2306 ดอลลาร์แคนาดา